A BIZOTTSÁG 611/2009/EK RENDELETE
(2009. július 10.)
a visszatérítésben vagy egyéb támogatásban részesülő mezőgazdasági termékek kivitelének fizikai vizsgálatokkal történő ellenőrzéséről szóló 1276/2008/EK rendelet helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen 170. cikke c) pontjára és 194. cikkének a) pontjára, 4. cikkével összefüggésben,
mivel:
(1)
Az 1276/2008/EK bizottsági rendelet (2) 11. cikkének (5) bekezdése és II. melléklete - a szóban forgó rendelet IX. mellékletében foglalt megfelelési táblázat szerint - a visszatérítés által érintett mezőgazdasági termékekre vonatkozó kockázatelemzés szempontjainak megállapításáról szóló, 1994. december 20-i 3122/94/EK bizottsági rendelet (3) 3. cikke (2) bekezdésének, illetőleg 1. cikkének felel meg. Ezen belül az 1276/2008/EK rendelet 11. cikke (5) bekezdésének a) pontja a 3122/94/EK rendelet 3. cikke (2) bekezdése első francia bekezdésének felel meg. A 3122/94/EK rendelet 3. cikke (2) bekezdésének első francia bekezdése azonban a szóban forgó rendelet 1. cikke második bekezdésében említett összes szempontra utal, míg az 1276/2008/EK rendelet 11. cikke (5) bekezdésének a) pontja csak az ez utóbbi rendelet II. mellékletének 1. pontjában említett szempontokra.
(2)
A kockázatelemzésről szóló bejelentésnek minden - már a 3122/94/EK rendeletben felsorolt - kockázati tényezőre ki kell terjednie, ezért az 1276/2008/EK rendelet II. mellékletének 1. pontjában foglaltakra való korlátozásuk, amelyet az utóbbi rendelet 11. cikke (5) bekezdésének a) pontja ír elő, megfelelő kiigazításra szorul.
(3)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1276/2008/EK rendelet 11. cikke (5) bekezdésének a) pontja helyébe a következő szöveg lép:
„a)
a kiválasztási rendszernek a II. mellékletben említett szempontokat figyelembe vevő kockázatelemzés alapján történő alkalmazása érdekében tett intézkedésekről, beleértve a közigazgatási szerveknek adott utasításokat is;”.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. július 10-én.